**Karjaanjoen vesistön kalatalousalue**

**Toimintasuunnitelma vuodelle 2021**

Kalatalousalueen ensimmäisen tilinpäätösvuoden opit on huomioitu, kun keskitytään toiminnan vakauttamiseen sekä sen kehittämiseen. Toimintavuoden aikana varmistetaan, että kalastusalueilta siirtyneet hankkeet saatetaan kalastuslain edellyttämällä tavalla loppuun. Kuluvan vuoden aikana tarkastetaan, että kalastusalueilta siirtyvät sopimukset ja osakaskuntatiedot päivitetään järjestelmiin. Tutkitaan mahdollisuuksia liittyä toimintaa tukeviin yhdistyksiin tai järjestöihin.

Hallitus yhdessä toiminnanjohtajan kanssa vastaa toiminta-avustuksen ja erillismäärärahojen hakemisesta. Vuonna 2020 saatujen toiminta-avustusten käyttöselvitykset tehdään KEHA-keskukselle, elinkeino-, liikenne- ja ympäristökeskukselle yleiskokouksen (2020) jälkeen. Vuonna 2019 aloitettu käyttö- ja hoitosuunnitelma valmistuu vuonna 2021.

*Varsinainen toiminta*

Kalatalousalueen tarkoituksena on kehittää alueensa kalataloutta sekä edistää jäsentensä yhteistoimintaa kalavarojen kestävän käytön ja hoidon järjestämiseksi. Karjaanjoen vesistön kalatalousalue vastaa kalastuslain mukaan sille kuuluvien tehtävien toteuttamisesta omalla toimialueellaan:

1) kalavarojen kestävän käytön ja hoidon suunnittelu

2) käyttö- ja hoitosuunnitelma valmistuu vuonna 2021. Hyväksytyn suunnitelman toimeenpano ja sen vaikutusten seurantaa jatketaan.

3) parannetaan yleistä kalavarojen käyttöön ja hoitoon liittyvää tiedotusta

4) järjestetään kalastuksenvalvontaa ja seurataan sen vaikuttavuutta

5) kalastuksen sekä kalakantojen hoitotoimenpiteiden seurantatietojen kerääminen

6) edistetään kalastuksen yhtenäislupa-alueiden muodostamista vapaa-ajan ja kaupallisen kalastuksen tarpeisiin (www-sivuilla uusin tieto yhtenäislupa-alueista)

7) huolehditaan vesialueen omistajien kalatalousalueelle siirtämistä tehtävistä

8) viehekalastuksesta kertyneiden korvausvarojen jako vesialueen omistajille

9) huolehditaan muista elinkeino-, liikenne-, ja ympäristökeskuksen tulosohjaukseen sekä kalastuslakiin perustuvista tehtävistä

Kalatalousalue vastaa uistelulupien myynnistä toimialueellaan (yhtenäislupa-alueet: Isoselkä, Karjalohjanselkä, Hiidenvesi) sekä järjestää kalastuksenvalvonnan. Kalastuksen valvontaa pyritään lisäämään ja valvontaveneiden merkintää parannetaan. Tiedottamista lupien myyntipisteistä tehostetaan. Uudet yhtenäislupa-alueet löytyvät <http://www.karjaanjoenvesistonkalatalousalue.fi/> sivuilta. Hallitus nimeää kalastuksenvalvojat ja toimittaa uusien valvojien nimet ELY-keskuksen vahvistettavaksi.

Valmistellaan kuhan kuturauhoitukseen selvitystyötä Lohjanjärvellä. Hormajärvellä ja Lohjanjärvellä aloitetaan siian luontaisen lisääntymisen tutkimus. Aloitetaan vesialueiden yhteystietojen selvitystyö, joka tuodaan valmistuttuaan näkyväksi www-sivuilla sekä erikseen päätettävissä tiedotusvälineissä. Osakaskuntien yhteystietojen päivittäminen on osa laajempaa tiedottamissuunnitelmaa. Tehdään kalaistutuksia ja ollaan mukana istutusten vastaanotossa. Kalatalousalue toimii yhteistyössä osakaskuntien kanssa mm. istutusten tilauksissa ja vastaanotossa.

Ylläpidetään kalatalousalueen viestintää yhdistyksen verkkosivujen välityksellä. Osallistutaan kalastus- sekä järviluontotapahtumiin ja vesien kunnostushankkeeseen mahdollisuuksien mukaan.

Hallitus

Lohjalla 9.6.2021